नेपाल हिरो गोल्डकपको फाइनलमा
नेपाली राष्ट्रिय महिला फुटबल टिम भुवनेश्वरमा भइरहेको हिरो वुमेन्स गोल्डकपको फाइनलमा प्रवेश गरेको छ । कालिंगा रंगशालामा बुधबार भएको पहिलो खेलमा नेपालले फिफा वरीयतामा ४८ स्थानमाथिको इरानलाई ३–० ले पराजित गरेको थियो । दोस्रो खेलमा म्यान्मारले आयोजक भारतलाई २–० ले पराजित गरेपछि नेपालको फाइनल यात्रा सहज भएको हो ।
काठमाडौँ — नेपाली राष्ट्रिय महिला फुटबल टिम भुवनेश्वरमा भइरहेको हिरो वुमेन्स गोल्डकपको फाइनलमा प्रवेश गरेको छ । कालिंगा रंगशालामा बुधबार भएको पहिलो खेलमा नेपालले फिफा वरीयतामा ४८ स्थानमाथिको इरानलाई ३–० ले पराजित गरेको थियो । दोस्रो खेलमा म्यान्मारले आयोजक भारतलाई २–० ले पराजित गरेपछि नेपालको फाइनल यात्रा सहज भएको हो ।समूह चरणका तीनै खेल जितेको म्यान्मार र नेपाल फाइनलमा शुक्रबार भिड्ने छन् । चार देश सहभागी प्रतियोगितामा नेपाल फिफा वरीयतामा सबभन्दा तल (१०८) को टिम हो । त्यसैले नेपाललाई ‘अन्डरडग’ मानिएको थियो । नेपाल पहिलो खेलमा म्यान्मारविरुद्ध ३–० ले हारेपछि नेपालले दोस्रो खेलमा भारतविरुद्ध २–१ को ऐतिहासिक जित निकालेको थियो । दुवै गोल सावित्रा भण्डारीले गरेकी थिइन् ।अनिता बस्नेतले इरानविरुद्ध गोलको खाता खोलेकी थिइन् । त्यसमा पनि बाँकी दुई गोल सावित्राले गरिन् । राष्ट्रिय टिमको लागि २२ गोल गरेकी सावित्रा चार गोलसहित हिरो गोल्डकपमा सर्बाधिक गोलकर्ताको सूचीमा सबभन्दा अगाडि छिन् ।